Kind sterf toe tiener haar doodryArgieffoto (Atimedia, Pixabay) ŉ Sesjarige dogtertjie is dood toe ŉ 13-jarige, wat met haar pa se motor gery het, haar getref het. Die 13-jarige van Sakubva in Zimbabwe se pa het glo Sondag die motor buite die huis laat luier toe sy ingeklim en begin ry het, het die Manica Post Vrydag berig. Die pa het glo vir ŉ oomblik teruggehardloop in die huis in toe die ongeluk gebeur het. “Ek het kort daarna gille buite gehoor en toe ek daar kom, was die dogtertjie onder die motor vasgekeer,” het hy gesê. Die slagoffer, Tashma Zhovha, was glo op pad kerk toe. Haar ma het gesê haar kind het met haar aankoms by die hospitaal gesterf. Die tiener se pa word van nalatigheid beskuldig.